## Rješenje kojim se utvrđuje da društvo Euroherc osiguranje d.d. Zagreb, pri rješavanju odštetnih zahtjeva navedenih u rješenju Hrvatske agencije za nadzor financijskih usluga, klasa: UP/I-041-02/08-03/17, urbroj: 326-112-09-4 od 19. ožujka 2009. nije oštećenim osobama dostavilo utemeljeni odgovor

### NN 10/2010 (20.1.2010.), Rješenje kojim se utvrđuje da društvo Euroherc osiguranje d.d. Zagreb, pri rješavanju odštetnih zahtjeva navedenih u rješenju Hrvatske agencije za nadzor financijskih usluga, klasa: UP/I-041-02/08-03/17, urbroj: 326-112-09-4 od 19. ožujka 2009. nije oštećenim osobama dostavilo utemeljeni odgovor

10 20.01.2010 Rješenje kojim se utvrđuje da društvo Euroherc osiguranje d.d. Zagreb, pri rješavanju odštetnih zahtjeva navedenih u rješenju Hrvatske agencije za nadzor financijskih usluga, klasa: UP/I-041-02/08-03/17, urbroj: 326-112-09-4 od 19. ožujka 2009. nije oštećenim osobama dostavilo utemeljeni odgovor

HRVATSKA AGENCIJA ZA NADZOR FINANCIJSKIH USLUGA

220

Na temelju odredbe članka 15. točka 10. i članka 8. stavak 3. Zakona o Hrvatskoj agenciji za nadzor financijskih usluga (»Narodne novine« broj: 140/05) i članka 13. točka 2. Zakona o obveznim osiguranjima u prometu (»Narodne novine« broj 151/05, 36/09 i 75/09), u predmetu nadzora nad poslovanjem društva EUROHERC osiguranje d.d. Zagreb, Ulica grada Vukovara 282, Uprava Hrvatske agencije za nadzor financijskih usluga na sjednici održanoj 14. siječnja 2010. donijela je

RJEŠENJE

I. Društvo Euroherc osiguranje d.d. Zagreb, Ulica grada Vukovara 282, pri rješavanju odštetnih zahtjeva navedenih u rješenju Hrvatske agencije za nadzor financijskih usluga, klasa: UP/I-041-02/08-03/17, urbroj: 326-112-09-4 od 19. ožujka 2009. nije oštećenim osobama dostavilo utemeljeni odgovor kada su odgovornost za naknadu štete ili visina štete bili sporni i nije oštećenim osobama isplatilo iznos nespornog iznosa naknade štete kao predujam, kada je to bilo dužno učiniti sukladno odredbama članka 12. stavak 1. i stavak 3. Zakona o obveznim osiguranjima u prometu.

II. Ovo rješenje objavit će se u »Narodnim novinama«.

Obrazloženje

Hrvatska agencija za nadzor financijskih usluga (dalje u tekstu: Agencija) provela je postupak neposrednog nadzora nad poslovanjem društva Euroherc osiguranje d.d. Zagreb, Ulica grada Vukovara 282 (dalje u tekstu: Društvo). Predmet nadzora bio je pregled poslovanja Društva u razdoblju od 1. srpnja 2007. do 30. lipnja 2008., radi utvrđenja posluje li sukladno odredbama članka 12. Zakona o obveznim osiguranjima u prometu (»Narodne novine« broj 151/05, 36/09 i 75/09).

O provedenom nadzoru sačinjen je 15. siječnja 2009. Zapisnik o pregledu poslovanja klasa: UP/I-041-02/08-03/17, urbroj: 326-112-09-2 (dalje u tekstu: Zapisnik).

Agencija je navedeni Zapisnik dostavila Društvu na očitovanje. Društvo je zaprimilo predmetni Zapisnik na koji se nije očitovalo u ostavljenom roku, kao ni protekom istoga.

Agencija je na temelju činjeničnog stanja navedenog u Zapisniku, dana 19. ožujka 2009. donijela rješenje klasa: UP/I-041-02/08-03/17, urbroj: 326-112-09-4, kojim je utvrdila da Društvo u postupku rješavanja pojedinačno navedenih odštetnih zahtjeva nije primjenjivalo postupak i rokove za njihovo rješavanje, propisane člankom 12. stavak 1. i 3. Zakona o obveznim osiguranjima u prometu i naložila Društvu poslovanje u skladu sa navedenim zakonskim odredbama te dostavu izvješća o postupanju pri rješavanju odštetnih zahtjeva od 1. travnja 2009. do 30. lipnja 2009., kako bi utvrdila da li Društvo primjenjuje navedene zakonske odredbe. Navedeno rješenje Agencije konačno je i pravomoćno.

S obzirom da iz dostavljenih izvješća Društva od 21. i 22. srpnja 2009. i 11. i 16. rujna 2009. nije bilo moguće utvrditi je li Društvo postupilo po nalogu iz rješenja o otklanjanju nezakonitosti i nepravilnosti od 19. ožujka 2009. odnosno je li postupalo sukladno članku 12. Zakona o obveznim osiguranjima u prometu pri rješavanju odštetnih zahtjeva u razdoblju od 1. travnja 2009. do 30. lipnja 2009. Agencija je 1. listopada 2009. donijela rješenje klasa: UP/I-041-02/08-03/17, urbroj: 326-112-09-11, kojim je naložila Društvu da dostavi cjelokupnu dokumentaciju koja se odnosi na rješavanje dvanaest odštetnih zahtjeva odabranih metodom slučajnog uzorka iz izvješća Društva od 16. rujna 2009. odnosno na temelju predstavki koje su protiv Društva zbog nepoštivanja postupka i rokova za rješavanje odštetnih zahtjeva Agenciji podnijeli podnositelji odštetnih zahtjeva.

Dana 14. listopada 2009. Društvo je Agenciji dostavilo traženu dokumentaciju, a nakon uvida u istu, rješenjem klasa: UP/I-041-02/08-03/17, urbroj: 326-112-09-13 od 6. studenog 2009. utvrđeno je da Društvo nije postupilo po nalogu iz rješenja Agencije od 19. ožujka 2009. jer pri rješavanju odštetnih zahtjeva nije primijenilo odredbe članka 12. stavak 1. i 3. Zakona o obveznim osiguranjima u prometu.

Slijedom navedenog, sukladno svojim zakonskim ovlastima iz odredbe članka 13. točka 2. Zakona o obveznim osiguranjima u prometu, Agencija javno objavljuje informaciju o nekorektnim postupcima odgovornog osiguratelja, a kako je to i odlučeno u izreci ovog rješenja.

UPUTA O PRAVNOM LIJEKU

Ovo rješenje je konačno. Protiv njega nije dopuštena žalba, ali se može pokrenuti upravni spor podnošenjem tužbe Upravnom sudu Republike Hrvatske u roku od 30 dana od dana njegova primitka.

Klasa: UP/I-041-02/10-03/1

Urbroj: 326-112-10-1

Zagreb, 14. siječnja 2010.

Predsjednik Uprave
Ante Samodol, v. r.

Rješenje, NN 10/2010-220